Literarni rad

**Slučaj običnog bijelog rupčića**

 Otkad sam pročitala prvi članak o svome prijatelju, znala sam da je poseban čovjek. Čovjek koji jednim pogledom u tebe može saznati cijelu tvoju životnu priču, s nevjerojatnom preciznošću ispričati što ti se dogodilo toga dana, a uz malo sreće i pogoditi što namjeravaš učiniti. U sve što sam o njemu čula, uvjerila sam se nakon što je i meni pomogao s jednim nevjerojatnim slučajem (koji on uporno naziva *malim problemčićem*). Svakim me svojim otkrićem iznova oduševljava i uvjerava u svoje izvanredne sposobnosti. Tako je bilo i sada.

 Sjedili smo u njegovu skromnu stanu, 16. siječnja 1933. Danima gospodin Prospero nije imao nijedan novi slučaj, a ni najbolji ga prijatelj nije posjećivao, zbog čega se zasigurno dosađivao. I ja sam se dosađivala; kao njihovoj zaposlenici, njihov nedostatak posla značio je i moj. Zato sam bila oduševljena kada me pozvao. Vatra u kaminu je veselo pucketala, a na prozoru su se smrzavale pahuljice snijega. Sjedili smo jedno sučelice drugom, svatko u svom naslonjaču, sa svojom šalicom toplog čaja i razgovarali o danas aktualnim temama. O Velikoj gospodarskoj krizi, na primjer.

Nakon rasprave o tome zašto SSSR nije zahvaćen tim svjetskim kolapsom gospodarstva, g. Prospero sjetno se osmjehnuo.

 „Sjetio sam se jednog zanimljivog slučaja od prije godinu – dvije. Zanima li te?“ „Ako ti kažeš da je zanimljivo“, rekla sam, “onda je vjerojatno dostojno filma.“ „Ne bih išao tako daleko,“ rekao je i zavalio se u naslonjač.

„Bilo je to u nekoj velikoj, otmjenoj vili. Jedan je bogati gospodin, vjerujem da je bio u rodu s nekadašnjim austrijskim carem, u svoju vilu pozvao tri gosta. Prvi je bio Talijan, suhonjav srdačan momak sa smeđim brkovima. Ime mu je bilo Luigi Goggia. Druga je bila njegova susjeda, dama srednjih godina, tiha, ne baš društvena. Nekad je radila kao njegovateljica u njegovoj kući; zvala se Branka Petrlić. Posljednja je bila Ruskinja, inteligentna mlada žena tamne kose i ledeno plavih očiju. Unatoč strogome držanju, bila je vrlo opuštena i uvijek spremna za zabavu. Ime joj je bilo Violeta Rezukova.

Isprva je sve bilo u redu; gosti su se družili s domaćinom, a on im je pokazivao svoju vilu, vrt i dragulje u posebnoj sobi, u zatvorenom sefu. Gosti su tu noć prespavali u vili, a kad je sljedećeg jutra domaćin pogledao sef, bio je prazan. Domaćin je tvrdio kako su, kada je sinoć zatvorio sef, svi bili na broju.

Na noge je digao cijeli grad, *cijelu državu,* zapravo. Tako je pozvao i mene. Samo nekoliko sati nakon toga našao sam se pred njegovom vilom i objašnjavao policajcima zašto sam ondje. Uveli su me u kuću i odmah u sobu sa sefom. Sef nije bio provaljen, dakle opljačkao ga je netko od gostiju koji su vidjeli šifru. Obišao sam sobu uzduž i poprijeko – tražio tragove, bilo kakve. Jedini sumnjiv trag bio je običan bijeli rupčić koji sam pronašao pored sefa.

 Kasnije, kad sam ispitivao goste, Talijan i Ruskinja tvrdili su da je gđa Petrlić cijelu večer bila nekako nervozna, posebice nakon što im je pokazao dragulje. G. Goggia tvrdio je da je, kad je oko pola dva ustao i išao do kupaonice iz svoje sobe na katu iznad, u sobi sa sefom vidio siluetu žene. Gđica Rezukova tvrdila je da je u sobi ispod svoje – a to je soba sa sefom – u spomenuto vrijeme čula nekakvu buku, a gđa Petrlić, čija je soba bila kraj stepenica, izjavila je da je u to vrijeme čula korake na stubama. Bilo je očito da jedno od njih troje laže, a drugo dvoje ponavlja ono što je čulo od *njega*.

 Samo uz ove iskaze bilo je teško otkriti kradljivca. Stoga sam se posvetio pronađenom rupčiću. Na njemu su bili izvezeni inicijali B. P.

Nakon toga slučaj sam riješio u pet minuta.“

 Moj je prijatelj zastao i pogledao me svojim pronicljivim očima. „Pokušaj ti,“ rekao je, „i reci mi tko je kradljivac.“ Zbunjeno sam ga pogledala. „Nije li očito?“ upitala sam. „Gđa Petrlić.“ Osmjehnuo se kao da je taj odgovor očekivao. „Kako to objašnjavaš?“ pitao je. „Na rupčiću su njezini inicijali,“ rekla sam. „Sve je poprilično očito. Rupčić je nepobitan dokaz krivnje.“

 „Oh, u tome se slažem, ali dokazivao je krivnju jedne druge osobe“, osmjehnuo se g. Prospero. Znala sam da sam – *nekako* – pogriješila.

 „Sjetite se da je gđa Petrlić radila za opljačkanoga. Mnogo puta je noćila u njegovoj kući i imala je mnogo prilika da ga opljačka. Zašto baš sada, kad je kuća puna potencijalnih svjedoka? Ne, morao je biti netko tko inače nije imao takvu priliku.“

 „Ali rupčić!“ usprotivila sam se. „Rupčić“, puhnuo je. „Jednostavno. Tamo je bila još jedna osoba inicijala B. P., ali u malo *drugačijem* obliku.“ Zbunjeno sam žmirkala.

 „Gđica Rezukova je Ruskinja, a tamo pišu *ćirilicom.* Kako onda njeni inicijali – V. R. se na ćirilici piše *B. P.*“ „Znači, gđica Rezukova je…“ „Kradljivica, da,“ potvrdio je. „Otvaranje sefa šifrom nikako ne bi uzrokovalo buku kakvu je tvrdila da je čula, no zato su koraci na stubama veoma mogući. Bio je to jednostavan slučaj.“

„Vjerojatno samo tebi,“ rekla sam. „Znaš da ću ga zapisati i objaviti?“ „Oh, slobodno“, rekao je i zadovoljno se osmjehnuo. „Neka ljudi shvate važnost poznavanja drugih pisama.“